Ehdotus neuvoston asetus korkealaatuisen naudanlihan autonomisen tuontikiintiön avaamisesta /* KOM/2002/0199 lopull. - ACC 2002/0094 */



Virallinen lehti nro 203 E , 27/08/2002 s. 0130 - 0130



Ehdotus NEUVOSTON ASETUS korkealaatuisen naudanlihan autonomisen tuontikiintiön avaamisesta (komission esittämä) PERUSTELUT Yhteisö haluaa kehittää sopusointuiset kauppasuhteet yhteisön ulkopuolisten maiden kanssa. Eräät korkealaatuista naudanlihaa koskevia järjestelyjä täysimääräisesti hyödyntävät maat kärsivät suurista taloudellisista ja sosiaalisista vaikeuksista. Suurissa vaikeuksissa olevien maiden tukemiseksi ehdotetaan korkealaatuiselle naudanlihalle avattavaksi ylimääräinen kiintiö, jossa kannetaan alennettua tullia, määräajaksi siten, että sekä toimittajien että kuluttajien kysyntä tyydyttyisi. Erityisesti korkealaatuisen naudanlihan kysyntä on kasvussa kuluttajien keskuudessa yhteisössä. Naudanlihamarkkinat ovat alkaneet tasapainottua BSE-kriisin jälkeen. Komissio ehdottaa sen vuoksi, että avataan tuoreen, jäähdytetyn ja jäädytetyn korkealaatuisen naudanlihan 10 000 tonnin autonominen tariffikiintiö, joka koskee kaikkia ja jossa kannetaan 20 prosentin arvotullia. Toimenpidettä sovellettaisiin 1 päivän heinäkuuta 2002 ja 30 päivän kesäkuuta 2003 välisenä aikana. Kiintiön asianmukainen valvonta on varmistettava, jotta kaikki yhteisön asianomaiset toimijat voivat käyttää kiintiötä tasaveroisesti ja jatkuvasti. Kiintiön käytön olisi sen vuoksi perustuttava tuotteiden tyypin ja alkuperän takaavan aitoustodistuksen esittämiseen. 2002/0094 (ACC) Ehdotus NEUVOSTON ASETUS korkealaatuisen naudanlihan autonomisen tuontikiintiön avaamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen [1], [1] EYVL C ..., ..., s. ... sekä katsoo seuraavaa: (1) Koska yhteisö haluaa kehittää sopusointuiset kauppasuhteet yhteisön ulkopuolisten maiden kanssa ja koska erää toimittajamaat kärsivät suurista taloudellisista ja sosiaalisista vaikeuksista, olisi säädettävä tuoretta, jäähdytettyä ja jäädytettyä korkealaatuista naudanlihaa koskevan 10 000 tonnin yhteisön tuontitariffikiintiön avaamisesta väliaikaisesti autonomisena toimenpiteenä. (2) Naudanlihamarkkinat ovat alkaneet tasapainottua. Erityisesti korkealaatuisen naudanlihan kysyntä on kasvussa kuluttajien keskuudessa. Korkealaatuisen naudanlihan ylimääräinen kiintiö, jossa kannetaan alennettua tullia, tyydyttäisi niin kuluttajien kuin toimittajien kysynnän. (3) Olisi varmistettava, että kaikki yhteisön asianomaiset toimijat voivat käyttää kiintiötä tasaveroisesti ja jatkuvasti ja että kiintiötä valvotaan asianmukaisesti. Kiintiön käytön olisi sen vuoksi perustuttava tuotteiden tyypin ja alkuperän takaavan aitoustodistuksen esittämiseen. (4) Komissio hallinnoi naudanliha-alan yhteisestä markkinajärjestelystä 17 päivänä toukokuuta 1999 annetun asetuksen (EY) N:o 1254/1999 [2] 32 artiklan mukaisesti tämän asetuksen soveltamisalaan kuuluvia tariffikiintiöitä asetuksen (EY) N:o 1254/1999 43 artiklassa säädettyä menettelyä noudattaen hyväksyttyjen yksityiskohtaisten sääntöjen mukaisesti, [2] EYVL L 160, 26.6.1999, s. 21. Asetus sellaisena kuin se on viimeksi muutettuna komission asetuksella (EY) N:o 2345/2001 (EYVL L 315, 1.12.2001, s. 29). ON ANTANUT TÄMÄN ASETUKSEN: 1 artikla 1. Avataan tuotepainona ilmaistava 10 000 tonnin vuosittainen yhteisön tuontitariffikiintiö, joka koskee yhteisen tullitariffin CN-koodeihin 0201 3000, 0202 3090, 0206 1095 ja 0206 2991 kuuluvaa tuoretta, jäähdytettyä ja jäädytettyä korkealaatuista naudanlihaa. 2. Kiintiössä kannetaan 20 prosentin arvotullia. 3. Kiintiö on voimassa 1 päivän heinäkuuta 2002 ja 30 päivän kesäkuuta 2003 välisenä aikana. 2 artikla Tämän asetuksen soveltamista koskeviin yksityiskohtaisiin sääntöihin, jotka hyväksytään asetuksen (EY) N:o 1254/1999 43 artiklassa säädettyä menettelyä noudattaen, sisältyy säännöksiä, joiden mukaan 1 artiklassa mainitun kiintiön käyttö edellyttää tuotteiden tyypin ja alkuperän takaavan aitoustodistuksen esittämistä. 3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja >TAULUKON PAIKKA>